Η ***Ομήρου Οδύσσεια*** (ιταλικά: Ulisse‎‎) είναι μια ταινία φαντασίας-περιπέτειας του 1954,  βασισμένη στο επικό ποίημα του Ομήρου *Οδύσσεια*. Τη σκηνοθεσία της ταινίας έκανε ο Μάριο Καμερίνι, ο οποίος έγραψε το σενάριο μαζί με τον συγγραφέα Φράνκο Μπρουσάτι. Η αρχική επιλογή για σκηνοθέτη ήταν ο Γκέοργκ Βίλχελμ Παμπστ, αλλά ο ίδιος παραιτήθηκε την τελευταία στιγμή.  Ο διευθυντής φωτογραφίας της ταινίας Μάριο Μπάβα συνεισέφερε στη σκηνοθεσία στις σκηνές με τον κύκλωπα Πολύφημο.

Στην ταινία, η Σιλβάνα Μάνγκανο παίζει δύο ρόλους, της Πηνελόπης, πιστής συζύγου του Οδυσσέα και της μάγισσας Κίρκης. Ο Αμερικανός σταρ Κερκ Ντάγκλας υποδύεται τον Έλληνα ήρωα Οδυσσέα, ενώ ο Άντονι Κουίν υποδύεται τον μνηστήρα Αντίνοο.

Πλοκή
-----

Το παλάτι του Οδυσσέα, βασιλιά της Ιθάκης, πολιορκείται από μια ορδή μνηστήρων που γοητεύουν τη σύζυγό του Πηνελόπη μετά την αποτυχία του να επιστρέψει από τονπόλεμο ενάντια στην πόλη της Τροίας. Η Πηνελόπη έχει υποσχεθεί, μετά από πιέσεις, να παντρευτεί έναν από τους πολλούς μνηστήρες της, οι οποίοι υπό την ηγεσία του Αντίνοου σπαταλούν την περιουσία του συζύγου της. Εκείνη τους συγκρατεί λέγοντάς τους ότι θέλει πρώτα να τελειώσει το εργόχειρο που υφαίνει, αλλά παράλληλα το ξεπλέκει κάθε βράδυ για να καθυστερήσει τη διαδικασία της επιλογής. Ο Τηλέμαχος, γιος του Οδυσσέα και της Πηνελόπης, δεν εγκρίνει τη συμπεριφορά των μνηστήρων και αποφασίζει να αναζητήσει τον πατέρα του.

Στο μεταξύ, στο κοντινό νησί των Φαιάκων, η πριγκίπισσα Ναυσικά και οι υπηρέτριές της βρίσκουν έναν ναυαγό που έχει ξεβραστεί στην ακτή. Λόγω της ταλαιπωρίας που έχει υποστεί, ο άγνωστος έχει χάσει τη μνήμη του και δεν θυμάται ούτε το όνομά του. Περιθάλπεται από τους γονείς της Ναυσικάς, τον βασιλιάς Αλκίνοο και η βασίλισσα Αρήτη, και σε λίγο καιρό αυτός και η Ναυσικά ερωτεύονται. Τη μέρα, όμως, που είναι προγραμματισμένο να παντρευτούν, ο άγνωστος, λαχταρώντας να θυμηθεί ποιος πραγματικά είναι, επιστρέφει στην ακτή και κοιτάζει τη θάλασσα. Και καθώς το κάνει αυτό, αρχίζει να ανακτά τις χαμένες του αναμνήσεις.

Σταδιακά, ο άγνωστος θυμάται ότι είναι ο Οδυσσέας, ο οποίος χάθηκε στη θάλασσα όταν το πλοίο του βγήκε την πορεία του σε καταιγίδα κατά τη διάρκεια του ταξιδιού της επιστροφής του στην Ιθάκη, ως συνέπεια της βεβήλωσης του ναού του Ποσειδώνα κατά τη λεηλασία της Τροίας. Βγαίνοντας στη στεριά, σε ένα άγνωστο νησί, για να αναζητήσουν τροφή, ο Οδυσσέας και οι σύντροφοί του μπαίνουν στη σπηλιά του κύκλωπα Πολύφημου, ο οποίος τους κλειδώνει μέσα και μετά τρώει έναν από αυτούς. Μετά τα παράπονα του κύκλωπα για τη γεύση της ανθρώπινης σάρκας, ο Οδυσσέας προτείνει στον Πολύφημο να μαζέψει σταφύλια για να φτιάξει κρασί. Αφού φύγει ο Πολύφημος, ο Οδυσσέας και οι άντρες του ετοιμάζουν έναν πάσσαλο για να τυφλώσουν τον κύκλωπα αφού τον μεθύσουν. Το σχέδιο πετυχαίνει και αφού ο Οδυσσέας χλευάσει τον τυφλωμένο κύκλωπα και τον κάνει να βγάλει τον βράχο από την είσοδο της σπηλιάς, οι Έλληνες δραπετεύουν.

Λίγο καιρό αργότερα, το πλοίο του Οδυσσέα περνά το στενό των Σειρήνων. Ανυπομονώντας να ακούσει το τραγούδι τους, ο Οδυσσέας έχει δεθεί στον ιστό του καραβιού, ενώ οι άντρες του βουλώνουν τα αυτιά τους για να αντισταθούν στο μαγευτικό τραγούδι τους. Ο Οδυσσέας βασανίζεται όταν οι σειρήνες του μιλούν με τις φωνές ατόμων της οικογένειάς του. Αφού περάσει τα βράχια, ένα παράξενο ρεύμα τραβά το πλοίο προς το νησί της Αιαίας. Αφήνοντας τους άντρες του να εξερευνήσουν, ο Οδυσσέας επιστρέφει για να τους βρει όλους αιχμαλωτισμένους και μεταμορφωμένους σε γουρούνια από τη βασίλισσα του νησιού, τη μάγισσα Κίρκη. Η Κίρκη, που έχει ερωτευτεί τον Οδυσσέα έχοντας μάθει τις ηρωικές του πράξεις, προσπαθεί να τον κρατήσει μαζί της, αλλά ο Οδυσσέας την αναγκάζει να δώσει στους άντρες του στην αρχική τους μορφή. Έχοντας πειστεί από την Κίρκη να μείνει λίγο, δυσαρεστεί τους άνδρες του, που θέλουν να επιστρέψουν στην πατρίδα. Αγνοώντας την προειδοποίηση της Κίρκης ότι ο Ποσειδώνας θα τους χτυπήσει αν φύγουν, ξεκινούν μόνοι τους το ταξίδι και χάνονται σε μια καταιγίδα. Κατηγορώντας την Κίρκη που τους επέτρεψε να πεθάνουν και αποφασισμένος να επιστρέψει στην οικογένειά του, ο Οδυσσέας αρχίζει να κατασκευάζει μια σχεδία. Η Κίρκη προσπαθεί να τον κάνει να μείνει και να απολαύσει αιώνια ζωή στο πλάι της καλώντας νεκρούς από τον Άδη, μεταξύ των οποίων του άνδρες του Οδυσσέα και τους χαμένους συμπολεμιστές του από την Τροία. Στη συνέχεια, όμως, εμφανίζεται μπροστά του η πρόσφατα νεκρή μητέρα του, Αντίκλεια, που του λέει τα δεινά της Πηνελόπης. Η πικραμένη Κίρκη αφήνει τον Οδυσσέα να φύγει, προκαλώντας τον να αψηφήσει την οργή του Ποσειδώνα.

Μετά την πλήρη αποκατάσταση της μνήμης του, ο Οδυσσέας αποκαλύπτει την ταυτότητά του και ξεκινά για την πατρίδα του, πληγώνοντας τη Ναυσικά. Επιστρέφοντας στο παλάτι του μεταμφιεσμένος σε ζητιάνο, βρίσκει την Πηνελόπη. Παριστάνοντας έναν παλιό φίλο του συζύγου της, διαπιστώνει την απελπισία και την πίστη της σ' αυτόν και της προτείνει να διοργανώσει αγώνα τοξοβολίας για να επιλέξει τον μνηστήρα που θα την παντρευτεί την επόμενη μέρα. Καθώς γυρίζει να φύγει, σταματά για να χαϊδέψει το παλιό του κυνηγετικό σκυλί, τον Άργο. Ο Τηλέμαχος, που μόλις έχει επιστρέψει, βλέπει τη σκηνή και αυτός και ο Οδυσσέας αποκαλύπτονται ο ένας στον άλλον.

Την επόμενη μέρα, η Πηνελόπη διοργανώνει τον αγώνα τοξοβολίας, στον οποίο παρευρίσκεται και ο Οδυσσέας μεταμφιεσμένος. Όταν οι μνηστήρες δεν μπορούν να ρίξουν με το τόξο του, ο Οδυσσέας τους προκαλεί να τον αφήσουν να προσπαθήσει και τα καταφέρνει στη βολή του, αποκαλύπτοντας έτσι την ταυτότητά του. Με τη βοήθεια του Τηλέμαχου και των δούλων που του είναι ακόμα πιστοί, ο Οδυσσέας κλειδώνει στην αίθουσα όλους τους μνηστήρες και τους σκοτώνει. Μετά την ολοκλήρωση της σφαγής, ο Οδυσσέας ξανασμίγει με την Πηνελόπη για να ξαναχτίσουν τον μακροχρόνιο δεσμό τους.

Διανομή ρόλων
-------------

* *Ο Ντάγκλας και η Μάνγκανο σε σκηνή της ταινίας*Κερκ Ντάγκλας ως Οδυσσέας
* Σιλβάνα Μάνγκανο ως Κίρκη / Πηνελόπη
* Άντονι Κουίν ως Αντίνοος
* Ροσάνα Ποντεστά ως Ναυσικά
* Ζακ Ντιμεσνίλ ως Ναυσικά
* Ντανιέλ Ιβερνέλ ως Ευρύλοχος, υποπλοίαρχος στο πλοίο του Οδυσσέα
* Σιλβί ως Ευρύκλεια, υπηρέτρια της Πηνελόπης
* Φράνκο Ιντερλένγκι ως Τηλέμαχος
* Έλενα Ζαρέσι ως Κασσάνδρα, Τρωαδίτισσα μάντισσα
* Εύη Μαλταγλιάτη ως Αντίκλεια
* Λουντμίλα Ντουντάροβα ως Αρήτη
* Τάνια Βέμπερ ως Λευκανθώ
* Πιέρο Λούλι ως Αχιλλέας
* Αλεσάντρο Φέρσεν ως Διομήδης
* Ουμπέρτο Σιλβέστρι ως Πολύφημος
* Μάριο Φελιτσιάνι ως Ευρύμαχος
* Μικέλε Ρικαρντίνι ως Λειώδης

Παραπομπές
----------

1. ↑  www.imdb.com/title/tt0047630/. Ανακτήθηκε στις 9  Απριλίου 2016.
2. 1 2 3 4 5 6 7 8 9 10 11 12 13 14 15 16 17 18 19 20 21 22  www.cinematografo.it/cinedatabase/film/ulisse/8163/. Ανακτήθηκε στις 9  Απριλίου 2016.
3. 1 2 3 4 5 6 7 8 9 10 11 12  www.ofdb.de/film/9041,Die-Fahrten-des-Odysseus. Ανακτήθηκε στις 9  Απριλίου 2016.
4. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28  www.imdb.com/title/tt0047630/fullcredits. Ανακτήθηκε στις 9  Απριλίου 2016.
5. ↑  www.imdb.com/title/tt0047630/fullcredits. Ανακτήθηκε στις 9  Νοεμβρίου 2021.
6. 1 2  (Τσεχικά) *Česko-Slovenská filmová databáze*. 2001.
7. 1 2 3 4 5 6  (Αγγλικά) *Internet Movie Database*. www.imdb.com/title/tt0047630/releaseinfo. Ανακτήθηκε στις 21  Ιουνίου 2022.
8. ↑  Paolo Mereghetti. *Il Mereghetti - Dizionario dei film*. B.C. Dalai Editore, 2010. ISBN 8860736269.
9. ↑  *Dino de Laurentiis Obituary* *The Guardian* 11 November 2010

Εξωτερικοί σύνδεσμοι
--------------------

* *Ομήρου Οδύσσεια*   στην IMDb